Document ID: 32005R2014

KOMISIJAS REGULA (EK) Nr. 2014/2005
(2005. gada 9. decembris)
par atļaujām, kas saistītas ar režīmu, Kopienā ievedot banānus, kurus laiž brīvā apgrozībā, piemērojot kopējā muitas tarifa nodokļu likmi
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 2. decembra Regulu (EK) Nr. 1964/2005 par tarifu likmēm banāniem (1), un jo īpaši tās 2. pantu,
tā kā:
(1)
Ar Regulu (EK) Nr. 1964/2005 no 2006. gada 1. janvāra ir noteikta tarifa likme, kas jāpiemēro, ievedot Kopienā banānus ar KN kodu 0803 00 19.
(2)
Izveidojot ievešanas režīmu, kura pamatā ir attiecīga muitas nodokļa piemērošana, vienlaikus piemērojot tarifa preferences saistībā tarifa kvotu robežās veiktiem ievedumiem, kuru izcelsme ir ĀKK valstis, ir jāievieš arī pārraudzības mehānisms, lai regulāri apzinātu tos daudzumus, kas nonākuši brīvā apgrozībā Kopienā. Lai īstenotu šo mērķi, ir noteikts instruments - mehānisms, kas balstīts uz ievešanas atļauju izsniegšanu, kurās ir paredzēta garantijas iemaksa, lai nodrošinātu, ka darbības, par kurām iesniegti pieteikumi šo atļauju saņemšanai, tiks faktiski īstenotas. Ir jānosaka sīki izstrādāti noteikumi, kā piemērot tādu mehānismu ievedumiem, kas veikti, piemērojot kopējā muitas tarifa nodokļu likmi.
(3)
Ir piemērojami noteikumi, kuri paredzēti Komisijas 2000. gada 9. jūnija Regulā (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (2).
(4)
Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
1. Laižot brīvā apgrozībā banānus ar KN kodu 0803 00 19, tiem piemērojot kopējā muitas tarifa nodokļu likmi, ir jāuzrāda ievešanas atļauja, ko izdevušas dalībvalstis ikvienai ieinteresētajai personai, kura pieprasījusi šādu atļauju, neatkarīgi no tā, kurā Kopienas valstī tā reģistrēta.
2. Ievešanas atļauju izsniedz ar nosacījumu, ka tiek iemaksāta garantija atbilstīgi Komisijas Regulas (EEK) Nr. 2220/85 (3) III sadaļai, tādējādi nodrošinot, ka tiks ievērotas saistības, atbilstoši kurām apliecības derīguma laikā tiks veikta ievešana. Šīs garantijas summa ir 15 euro par tonnu.
Ja paredzētajā termiņā darbība nav īstenota vai ja tā īstenota tikai daļēji, garantiju pilnībā vai daļēji ietur, izņemot force majeure gadījumus.
3. Pieteikumus ievešanas atļauju saņemšanai var iesniegt jebkurā dalībvalstī.
4. Atļaujas izsniedz nekavējoties atbilstoši Regulas (EK) Nr. 1291/2000 23. panta 1. punktam.
5. Atļaujas derīguma termiņš ir trīs mēneši.
2. pants
Dalībvalstis ik mēnesi līdz vēlākais desmitajam datumam paziņo Komisijai daudzumus, par kuriem iepriekšējā mēneša laikā izsniegtas ievešanas atļaujas.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2006. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 9. decembrī

Labels: 3
17
18
15